Nafarroako Parlamentuko Mahaiak, 2023ko otsailaren 27an egindako bilkuran, honako erabaki hau hartu zuen, besteak beste:

Nafarroako Foru Eraen­tza Berrezarri eta Hobe­tzeari buruzko Lege Organikoaren 19.1.a) artikuluak aitor­tzen dion legegin­tza-ekimena erabiliz, Nafarroako Gobernuak, 2023ko otsailaren 22an hartutako Erabakiaren bidez, Sagasetako Kontzejuaren herri-lurretako 54.002,93 metro koadroren onura publikoa deklaratu eta haien desafektazioa onesten duen Foru Lege proiektua hau igorri dio Nafarroako Parlamentuari.

Hori horrela, Legebil­tzarreko Erregelamenduko 158. artikuluan ezarritakoarekin bat, Eledunen Ba­tzarrarekin adostu ondoren, hona ERABAKIA:

**1.** Sagasetako Kontzejuaren herri-lurretako 54.002,93 metro koadroren onura publikoa deklaratu eta haien desafektazioa onesten duen Foru Lege proiektuaren izapide­tzea zuzenekoa eta irakurketa bakarrekoa izateari buruzko erabakia Osoko Bilkuraren esku jar­tzea.

**2.** Zuzenketak aurkezteko epe bat ireki­tzea, eztabaidari ekiteko Osoko Bilkuraren egunaren aurrekoaren eguerdiko hamabietan bukatuko dena. Zuzenketak Legebil­tzarreko Mahaiari aurkeztu beharko zaizkio.

**3.** Nafarroako Parlamentuko Aldizkari Ofizialean argitara dadin agin­tzea.

Iruñean, 2023ko otsailaren 27an

Lehendakaria: Unai Hualde Iglesias

Foru Lege proiektua, Sagasetako Kontzejuaren herri-lurretako 54.002,93 metro koadroren onura publikoa deklaratu eta haien desafektazioa onesten duena

ZIOEN AZALPENA

Sagasetako Kontzejuak eskatu du herri-lurretako 54.002,93 metro koadroren onura publikoa deklaratzea eta haien desafektazioa egitea; Eguesibarko 9. poligonoko 209., 210. eta 226. lurzatiak dira, herri-lurretakoak.

Desafektazioaren eta ondorengo trukearen helburua da lursail partikularrak eskuratzea Izpikudi mendiko larreak bateratzeko eta aprobetxamendu hobea egiteko.

Nafarroako Toki Administrazioari buruzko uztailaren 2ko 6/1990 Foru Legearen 140. artikuluko 5. apartatuan xedaturikoaren arabera, Sagasetako Kontzejuak eskatzen duen desafektazioaren eremuak lurzati txikiaren definizioaren mugak gainditzen dituenez, foru lege bidez onetsi behar da.

**1. artikulua.** Onura publikoaren deklarazioa.

Sagasetako Kontzejuaren herri-lurretako 54.002,93 metro koadroren onura publikoa deklaratu eta haien desafektazioa onesten da, honela banatuta: 209. lurzatiko 6.739,51 metro koadro, 210. lurzatiko 7.426,99 metro koadro 266. lurzatiko 39.836,43 metro koadro, denak Eguesibarko katastroko 9. poligonoan, Sagasetan. Lur horiek herri-ondasuntzat joko dira foru lege honen 2. artikuluko baldintzetan trukea egin arte.

**2. artikulua.** Zuzenean trukatzeko baimena.

Sagasetako Kontzejuari baimena ematen zaio aurreko artikuluan deskribatutako lurrak Román Jesús Esain Equiza jaunaren eta Luis Miguel Esain Equiza jaunaren jabetzakoak diren eta Eguesibarko katastroko 9. poligonoko 214. lurzatian, Sagasetan, dauden 218.168,77 metro koadrorekin trukatzeko, larreak eta haien aprobetxamendua bateratzeko 9. poligonoko 212. herri-lurzatiarekin batera. Baimena baldintza hauekin ematen da:

a) Trukea egiteko itunen klausula batek xedatu dezala lurrak herri ondarera itzuliko direla baldin eta desafektazioa bultzatu zuten xedeak edo desafektazioaren baldintzak desagertzen badira edo betetzen ez badira.

b) Itzultze klausula hori ager dadila trukeak formalizatzeko agiri publikoetan eta horiek Jabetza Erregistroan inskribatu daitezela.

c) Bete daitezela Sagasetako Kontzejuak, herri-lurretako 54.002,93 metro koadroren desafektaziorako, 2021eko otsailaren 25ean onetsitako baldintza-agirian jasotako estipulazioak. Lur horiek Eguesibarko 9. poligonoko 209., 210. eta 226. lurzatietakoak dira, Sagasetakoak.

d) 24.707,25 euroko zenbatekoa eman dakiela partikularrei, trukatu beharreko lurzatien alde ekonomikoa konpentsatzeko.

**Azken xedapenetako lehena.** Aplikazio eta garapenerako xedapenak.

Nafarroako Gobernuari ahalmena ematen zaio behar adina xedapen eman ditzan foru lege hau aplikatu eta garatzeko.

**Azken xedapenetako bigarrena.** Indarra hartzea.

Foru lege honek Nafarroako Aldizkari Ofizialean argitaratu eta biharamunean hartuko du indarra.